รับทองคำหลวงตาพระมหาบัว
ธปท. รับมอบทองคำหลวงตาพระมหาบัว เข้าเป็นทุนสำรองเงินตราแล้ว 1.3 หมื่นกิโลกรัม
11 ส.ค. 2563

นายวิรไท สันติประภพ ผู้ว่าการ ธนาคารแห่งประเทศไทย (ธปท.) รับมอบทองคำจำนวน 10 กิโลกรัม จากคณะศิษยานุศิษย์พระธรรมวิสุทธิมงคล (หลวงตาพระมหาบัว ญาณสัมปันโน) ที่ได้รับจากการจัดงานบุญประเพณี “ผ้าป่า 12 เมษาฯ สืบหน่อต่อแขนงคลังหลวง บูชาพระคุณองค์หลวงตา” ตามเจตนารมณ์ของหลวงตาพระมหาบัว ญาณสัมปันโน เพื่อสมทบเข้าเป็นทุนสำรองเงินตรา
โดยมีพระอาจารย์บุญมี ธัมรโต เจ้าอาวาสวัดป่าศรัทธาถวาย (วัดถ้ำเต่า) ต.หนองอ้อ อ.หนองวัวซอ จ.อุดรธานี เป็นผู้แทนคณะศิษยานุศิษย์ มอบสินทรัพย์ในครั้งนี้




สำหรับการมอบทองคำเข้าเป็นส่วนหนึ่งของทุนสำรองเงินตราครั้งนี้ นับเป็นครั้งที่ 25 รวมเป็นสินทรัพย์ที่รับมอบแล้วทั้งสิ้น แบ่งเป็นทองคำแท่งน้ำหนักรวมประมาณ 13,060.918 กิโลกรัม และเงินตราต่างประเทศจำนวน 10,457,159.63 ดอลลาร์ สรอ.